“Akademik litseylar va kasb-hunar kollejlari oʻquvchilarining bilim saviyasi, koʻnikma va malakalarini nazorat qilishning reyting tizimi toʻgʻrisidagi nizomni tasdiqlash haqida”gi qarorga oʻzgartirishlar kiritish toʻgʻrisida
(order, 2025-10-28)

Oʻzbekiston Respublikasining “Taʼlim toʻgʻrisida”gi Qonuni hamda Oʻzbekiston Respublikasi Prezidentining 2019-yil 6-sentabrdagi PF-5812-son “Professional taʼlim tizimini yanada takomillashtirishga doir qoʻshimcha chora-tadbirlar toʻgʻrisida”gi Farmoniga muvofiq buyuraman: 1. Oʻzbekiston Respublikasi Vazirlar Mahkamasi huzuridagi Davlat test markazi, Oliy va oʻrta maxsus taʼlim vazirligi hamda Oʻrta maxsus, kasb-hunar taʼlimi markazining 2008-yil 30-apreldagi 01-148Q/Q, 118 va 16/QQ-son “Akademik litseylar va kasb-hunar kollejlari oʻquvchilarining bilim saviyasi, koʻnikma va malakalarini nazorat qilishning reyting tizimi toʻgʻrisidagi nizomni tasdiqlash haqida”gi qaroriga (roʻyxat raqami 1812, 2008-yil 19-may) (Oʻzbekiston Respublikasi qonun hujjatlari toʻplami, 2008-y., 20-21-son, 189-modda) ilovaga muvofiq oʻzgartirishlar kiritilsin. 2. Mazkur buyruq rasmiy eʼlon qilingan kundan eʼtiboran kuchga kiradi. 1. Qarorda: a) qarorning nomi va 1-bandidagi “kasb-hunar kollejlari” degan soʻzlar “professional taʼlim tashkilotlari” degan soʻzlar bilan almashtirilsin; b) qarorning muqaddimasidagi “Oʻzbekiston Respublikasi Vazirlar Mahkamasining 1998-yil 13-maydagi “Oʻzbekiston Respublikasida oʻrta maxsus, kasb-hunar taʼlimini tashkil etish chora-tadbirlari toʻgʻrisida”gi 204-sonli qarorining 7-bandiga” degan soʻzlar “Oʻzbekiston Respublikasining “Taʼlim toʻgʻrisida”gi Qonuni hamda Oʻzbekiston Respublikasi Prezidentining 2019-yil 6-sentabrdagi PF-5812-son “Professional taʼlim tizimini yanada takomillashtirishga doir qoʻshimcha chora-tadbirlar toʻgʻrisida”gi Farmoniga” degan soʻzlar bilan almashtirilsin. 2. Nizomda: a) nizomning nomidagi “kasb-hunar kollejlari” degan soʻzlar “professional taʼlim tashkilotlari” degan soʻzlar bilan almashtirilsin; b) nizomning muqaddimasi quyidagi tahrirda bayon etilsin: “Mazkur Nizom akademik litseylar va professional taʼlim tashkilotlari oʻquvchilarining bilim saviyasi, koʻnikma va malakalarini nazorat qilishning reyting tizimini tartibga soladi. Ushbu Nizomning amal qilishi Toshkent davlat yuridik universiteti huzuridagi akademik litseylar oʻquvchilarining bilim saviyasi, koʻnikma hamda malakalarini nazorat qilishning reyting tizimiga nisbatan tatbiq etilmaydi.”; d) 1-band quyidagi tahrirda bayon etilsin: “1. Akademik litseylar va professional taʼlim tashkilotlari oʻquvchilarining bilim saviyasi, koʻnikma va malakalarini nazorat qilishning reyting tizimi Davlat taʼlim standartlarining tarkibiy qismi boʻlib hisoblanadi.”; e) 2-banddagi “kasb-hunar kollejlarida” degan soʻzlar “professional taʼlim tashkilotlarida” degan soʻzlar bilan almashtirilsin; f) 3-bandning “a” kichik bandidagi “kasb-hunar kollejlari” degan soʻzlar “professional taʼlim tashkilotlari” degan soʻzlar bilan almashtirilsin; g) 4-band quyidagi tahrirda bayon etilsin: “4. Oʻquvchilarning bilim saviyasi va oʻzlashtirish darajasining Davlat taʼlim standartlariga muvofiqligini taʼminlash uchun quyidagi nazorat tartibotlarini oʻtkazish nazarda tutiladi: joriy nazorat — oʻquvchining fan mavzulari boʻyicha oʻzlashtirish darajasini muntazam ravishda baholash orqali amalga oshiriladi. Bunda ushbu nazorat ogʻzaki soʻrovlar, seminarlar, diktant, bayon, insho va testlar shaklida oʻtkaziladi; oraliq nazorat — semestr davomida fanning tegishli boʻlimi tugaganidan keyin oʻquvchining bilimi va amaliy koʻnikmalarini baholash orqali amalga oshiriladi. Bunda ushbu nazorat ogʻzaki, yozma ish (individual yoki jamoaviy ish, prezentatsiya, tahliliy maʼlumot tayyorlash, muammoli vaziyat (kazuslar) yoki test sinovlari shaklida oʻtkaziladi; yakuniy nazorat — semestr yakunida oʻquvchining fan boʻyicha oʻzlashtirgan bilim va amaliy koʻnikmalarini baholash orqali amalga oshiriladi. Fan tugallanishida yakuniy nazorat yozma yoki test usulida oʻtkaziladi. Boshqa hollarda yakuniy nazoratning oʻtkazilish tartibi, shakli taʼlim tashkilotining ilmiy-pedagogik kengashi tomonidan belgilanadi.”.